

Na osnovu člana 37. Zakona o izvršavanju Budžeta Unsko-sanskog kantona za 2018. godinu ("Službeni glasnik Unsko-sanskog kantona", broj: 12/18), Programa podrške jačanju konkurentnosti malih i srednjih preduzeća za 2018. godinu usvojenog od strane Vlade Unsko-sanskog kantona dana 26.07.2018. godine pod brojem: 03-017-2549/2018 i Odluke o usvajanju Programa utroška dijela sredstava "Subvencije preduzećima i poduzetnicima" iz Budžeta Unsko-sanskog kantona - Ministarstva privrede za 2018.godinu po Programu podrške jačanju konkurentnosti malih i srednjih preduzeća za 2018. godinu broj: 03-017-2554/2018 od 26.07.2018.godine, Ministarstvo privrede raspisuje:

**J A V N I P O Z I V**

**za odabir korisnika sredstava po Programu podrške jačanju konkurentnosti malih i srednjih preduzeća za 2018. godinu**

**I PREDMET JAVNOG POZIVA**

Predmet Javnog poziva je prikupljanje prijava za odabir korisnika sredstava po Programu podrške jačanju konkurentnosti malih i srednjih preduzeća za 2018. godinu,koji djeluju u prerađivačkoj industriji kako bi realizirali investicije usmjerene za poboljšanje tehnološke opremljenosti, unapređenje kvaliteta proizvoda, standardizacije poslovanja i proizvodnih procesa, a u cilju podizanja konkurentnosti malih i srednjih preduzeća.

**II PRAVO UČEŠĆA**

Korisnici nepovratnih sredstava po predmetnom Programu su subjekti male privrede definisani članom 2. Zakona o poticaju razvoja male privrede ("Službeni glasnik Unsko-sanskog kantona", br. 19/11), koji su registrovani i imaju sjedište na području Unsko-sanskog kantona, posluju najmanje godinu dana, imaju pozitivno poslovanje u 2017. godini, da imaju najmanje 5 (pet) zaposlenih lica na neodređeno vrijema na dan podnošenja prijave unutar područja Klasifikacije djelatnosti KD BiH 2010 ("Službeni glasnik BiH", broj: 47/10): Šifra djelatnosti/područje C10, grana 10.3, naziv: Prerada i konzerviranje voća i povrća; Šifra djelatnosti/područje C16, grana 16.1, razred 16.10, naziv: Piljenje i blanjanje drva (proizvodnja rezane građe); impregnacija drveta; Šifra djelatnosti/područje C23, grana 23.6, razred 23.61, naziv: Proizvodnja proizvoda od betona za građevinarstvo.

**III NAMJENA SREDSTAVA**

Ukupna visina namjenjenih sredstava utvrđena je u iznosu od 180.000,00 KM (slovima: stotinuosamdesethiljada KM) na ekonomskom kodu 614500 - Subvencije preduzećima i poduzetnicima.

Nepovratna sredstva će se koristiti za ulaganja u osnovna sredstva vezana uz kupovinu novih tehnologija i opreme (npr. proizvodnih linija, mašina, uređaja i opreme, uvođenje novih postupaka ili prerađivačkih metoda koje dovode do poboljšanja proizvodnje i/ili prerade i proizvoda veće kvalitete).

Minimalni iznos sredstava po jednom korisniku koja se mogu dodijeliti iznosi 10.000,00 KM (slovima: desethiljada KM).

Maksimalni iznos sredstava po jednom korisniku ne može biti veći od 50.000,00 KM (slovima: tridesethiljada KM).

**IV KRITERIJI ZA IZBOR KORISNIKA**

* Broj zaposlenih
* Struktura zaposlenih
* Vlastito učešće u ukupnoj vrijednosti projekta
* Poslovanje MSP u JLS
* Novo zapošljavanje

**V PRIJAVA PO JAVNOM POZIVU**

Prijava na Javni poziv se vrši putem odgovarajućeg Prijavnog obrasca (popunjen) koji se može dobiti u prostorijama Ministarstva ili putem web stranice [www.vladausk.ba](http://www.vladausk.ba).

Uz prijavu na Javni poziv za učešće u Programu potrebno je dostaviti sljedeću dokumentaciju:

1. Pismo namjere o minimalnom iznosu sufinansiranja;
2. Sudsko rješenje o registraciji;
3. Rješenje o ispunjavanju tehničko-tehnoloških i kadrovskih uvjeta za obavljanje registrovane djelatnosti izdano od nadležnog organa;
4. Rješenje o obavljanju djelatnosti rezanje drveta izdano od nadležnog organa;
5. Uvjerenje o poreznoj registraciji – ID broj;
6. Uvjerenje od Porezne uprave o izmirenju direktnih poreza i doprinosa (PIO/MIO i zdravstveno osiguranje) za sve uposlene i uvjerenje o broju zaposlenih lica;
7. Obavijest o razvrstavanju sbjekata prema djelatnosti (FBiH Zavod zastatistiku);
8. Uvjerenje o izmirenim obavezama po osnovu PDV-a (ukoliko je obveznik po Zakonu o porezu na dodanu vrijednost u sistemu, ukoliko nje PDV obveznik, dostaviti Izjavu da nije u sistemu PDV-a, ovjerenu od strane nadležnog upravnog organa);
9. Bilans stanja i bilans uspjeha za 2017. godinu ovjereni od nadležnog organa;
10. Potvrdu izdanu od strane Suda da se ne vodi stečajni ili likvidacioni postupak;
11. Za nabavke mašina, opreme i uređaja odgovarajuća ponuda ili predračun od dobavljača sa uključenom tehničkom dokumentacijom;
12. Uvjerenje/potvrda nadležnog organa o uposlenima koji pripadaju ranjivoj kategoriji (invalidi, demobilisani borci, članovi šehidske porodice, porodice poginulih boraca, osobe sa posebnim potrebama);
13. Broj računa u poslovnoj banci na koji će se sredstva doznačiti;
14. Fotokopija lične karte odgovornog lica.
15. Potpisana i ovjerena Izjava podnosioca prijave da će na dan potpisa Ugovora o dodjeli poticajnih finansijskih sredstava (u daljem tekstu: Ugovor) dostaviti bankovnu garanciju na odobreni iznos sredstava za period do 6 mjeseci (pokriva period trajanja projekta/programa), odnosno, do dostavljanja Izvještaja o utrošku sredstava.

Podnosilac prijave obavezno popunjava sve rubrike Prijavnog obrasca, zaokružuje ponuđene opcije upita i odgovara za vjerodostojnost svih unešenih podataka.

Svi priloženi dokumenti ne smiju biti starija od 3 (tri) mjeseca od dana objavljivanja ovog Javnog poziva. Ukoliko se radi o kopijama priloženih dokumenata, iste moraju biti ovjerene od strane nadležnih organa.

Nepotpune, neuredne i neblagovremene prijave neće biti predmet daljnjeg razmatranja.

**VI OBRADA PRIJAVA I DODJELA SREDSTAVA**

Komisija Ministarstva će obraditi prispjele prijave u pogledu ispunjavanja uslova i na osnovu propisanih kriterija sačiniti Listu korisnika sredstava i Listu kandidata čije su prijave neblagovremene, nepotpune i neosnovane. Na objavljene liste svi kandidati imaju pravo prigovora koji se podnosi Ministarstvu u pisanoj formi u roku od osam dana od dana objavljivanja listi na web stranici Vlade Kantona.

Nakon isteka roka za prigovor i nakon rješavanja po uloženim prigovorima Ministar donosi Konačnu rang listu korisnika sredstava na koju Vlada Kantona daje saglasnost i ista se objavljuje na web stranici Vlade Kantona. Po dobivanja saglasnosti od Vlade Kantona, te dostavljene bankovne garancije Ministar sa odabranim korisnicima potpisuje Ugovore nakon čega Ministar donosi pojedinačne odluke o odobravanju sredstava korisnicima.

Rok za implementaciju projekta po potpisanom Ugovoru je 6 (šest) mjeseci od dana doznačavanja sredstava korisnicima.

**VII DOSTAVLJANJE PRIJAVA**

Prijave sa potrebnom dokumentacijom dostavljaju se neposredno na protokol Vlade Unsko-sanskog kantona ili putem pošte, na adresu:

Ministarstvo privrede Unsko-sanskog kantona,

Ul. Alije Đerzeleza br.6, 77 000 Bihać,

sa naznakom "NE OTVARATI" – prijava po Javnom pozivu "Program podrške jačanju konkurentnosti malih i srednjih preduzeća za 2018. godinu".

Rok za podnošenje prijava je 20 dana od dana objave Javnog poziva u sredstvima javnog informisanja i na web stranici Vlade Kantona.

**VIII OSTALO**

Sve dodatne informacije mogu se dobiti u Ministarstvu privrede, tel:316-033 i 316-038, fax: 227-783, privreda@vladausk.ba.

U slučaju nedostatka sredstava u Budžetu Kantona obustavlja se realizacija dodjele sredstava u potpunosti ili djelomično, srazmjerno nedostajućim sredstvima.

Ministarstvo zadržava pravo poništenja Javnog poziva u skladu sa članom 8. Predmetnog Programa do izbora korisnika sredstava, bez obaveza pismenog ili usmenog obrazloženja kao i bez obaveza snošenja troškova apliciranja po ovom pozivu.